Marc Nicolas Angelescu - Drumul spre succes

Dintotdeauna și-a dorit să devină medic. Niciodată nu a visat să fie altceva. Când a început să joace polo pe apă, cea mai arzătoare dorință a lui era să devină atât de bun, încât să joace într-o zi un meci împotrivă echipei de la Club Natació Barcelona. Între timp, își dorește în continuare să devină medic și a ajuns să joace pentru Club Natació Barcelona.

Să joci la Clubul Barcelona este o imensă realizare! Este cel mai de succes club din istoria Spaniei de polo pe apă, cu 59 de titluri naționale (40 de campionate spaniole și 19 ligi spaniole). Marc Nicolas Angelescu este un adolescent în vârstă de 14 ani, cu o pasiune intensă pentru polo pe apă, de unde și-a cultivat o mentalitate de creștere și a dobândit un puternic simț al motivației. Cu o dorință interioară de a reuși. Marc a învățat autodisciplina și spiritul de echipă, datorită cantității uriașe de abilități pe care le învață din practicarea acestui sport.

La 13 ani a fost selecționat în Echipa Națională și a reprezentat România la turneul de calificare pentru Campionatul European de Juniori U15, în 2021. Marc a obținut Locul 1 la Campionatul Național de Juniori 1 (categoria de vârstă 18 -19 ani), Locul 2 – Vicecampion Național la Campionatul Național de Juniori 3 (categoria de vârstă 14-15 ani) și s-a calificat cu echipa (avându-l căpitan) la Campionatul Național de Copii (categoria de vârstă 12-13 ani). A jucat pentru clubul Triumf și pentru echipa națională a României, cu numărul 10.

Acum joacă pentru Clubul Barcelona, cu numărul 11, număr considerat maestru, număr care i-a adus noroc, înscriind gol în primul meci oficial pentru Barcelona în Cupa “2022 Summer edition BWMF”. La sfârșitul competiției Cupa „2022 Summer edition BWMF”, care a avut loc la Lloret de Mar în Spania, Marc a fost selectat în „Echipa ideală a turneului – Best 7”. În echipa “Best 7” se aleg cei mai buni 7 jucători ai turneului, cate unul pe fiecare poziție, Marc câștigând titlul de cel mai bun fundaș. La turneu au participat echipe din Spania, Franța, Italia și Germania. Nu doar că este component de bază al echipei de Juniori U16 la categoria lui de vârstă, în cadrul unuia dintre cele mai bune cluburi din lume, dar Marc joacă și la categoria de 18 ani în Campionatul catalan, în echipa U18. De asemenea, înainte de a fi selectat în echipa Clubului Barcelona, a fost ales cel mai tehnic jucător al Campionatului Național 2 ani la rând în România. Marc face eforturi supranaturale pentru pasiunea sa. Totodată, s-a bucurat de un succes academic uimitor la Colegiul Național „Gheorghe Lazăr”, una dintre cele mai prestigioase instituții de învățământ din România, cotat drept cel mai bun liceu din București, cu o competitivitate de 10 candidați/loc.

Materiile lui preferate sunt Matematica și Biologia, excelând la multe alte materii. La 14 ani trăiește într-o disciplină atât de riguroasă, încât e greu de imaginat și din perspectiva unui adult. În prezent, el are oportunitatea să urmeze o școală internațională cu predare în trei limbi străine: engleză, spaniolă și catalană. La vârsta la care alți copii se confruntă cu crize adolescentine, el are curajul să schimbe țara, să schimbe școala, să schimbe echipa și să învețe alte 3 limbi străine. Performanța academică, deja recunoscută de la „Gheorghe Lazăr”, l-a ajutat și mai departe, fiind remarcat și în Spania, unde profesorul lui de matematică l-a propus pentru concursurile de matematică din Spania. Șansa de a locui primele trei luni în Barcelona s-a datorat sprijinului oferit de tatăl colegului și prietenului lui Marc, Alin Cimpoeru, un om cu inima mare, cu familia căruia a locuit în Barcelona, însă, din păcate, acest lucru nu e posibil în continuare.

Costurile întreținerii în Barcelona acoperă închirierea unui apartament, utilitățile, școlarizarea, masa, suplimentele speciale pentru sportivi și plata unui tutor, profesor impus de legea spaniolă în cazul unui minor care locuiește singur. Așadar, costurile sunt extrem de mari ținând cont că în Spania cluburile nu plătesc absolut nimic pentru juniori, familia trebuind să suporte în totalitate susținerea până în momentul când sportivul va juca la categoria de Seniori. Când familia l-a vizitat prima dată în Bacelona, dorința lui Marc a fost ca din cele două genți de bagaje, una să fie plină cu cărțile preferate. Viața pe care o trăiește departe de familie ar fi greu de dus și de către un adult, din cauza rigorii programului sportiv. Jucând la două categorii de vârstă, el nu are niciun week-end liber, și în multe zile din săptămână termină antrenamentul după ora 22:00.

Marc a învăţat încă de mic faptul că nu există decât o singură competiţie, cu el însuşi. E pur și simplu senzațional, cu rezultate remarcabile, atât în plan scolar, cât și sportiv. Ambiția și determinarea lui depășesc condiția unei minți umane. Când era elev la Colegiul „Gheorghe Lazăr”, pentru a ține pasul și cu nivelul ridicat al școlii și cu programul de antrenamente, erau situații în care Marc își făcea temele în mașină, în drum spre antrenamente, sau în tribune, sau în vestiar. Nimic nu l-a putut opri să lupte pentru visul lui de a deveni medic și de a face totodată polo de performanță. Marc are o capacitate intelectuală de excepție, cu un IQ de 156, apropiat de a lui Einstein, un scor foarte mare; cu acest nivel sunt aproximativ 0,2% din populație (procentul oamenilor inteligenți cu un coeficient de inteligență mult peste medie, considerați genii), fiind încă de la vârsta de 7 ani membru Mensa în Londra, organizaţia care îi reuneşte pe cei mai inteligenţi oameni din lume. Cred că România are nevoie de modele pentru copii și adolescenți, iar Marc cu siguranță este un model pentru orice copil din țară sau din afara granițelor.

Marc a spart mitul conform căruia copiii supradotați sunt introvertiți, anti-sociali, făcând performante în ambele planuri, fiind înzestrat cu un potențial intelectual ieșit din comun și totodată cu un talent sportiv extraordinar. Florin Alexandru, cel care a scris alături de Florin Colceag cartea „Copilul tău este un geniu”, este de părere că în străinătate Marc ar fi caz de studiat, tocmai pentru că este dezvoltat atât de armonios și cu un echilibru emoțional fantastic. Să punem, deci, umărul să sprijinim material valorile reale ale României, arătând tuturor copiilor că există întotdeauna soluții pentru a-și urma visul! “Pentru noi, Marc este un jucător foarte important al echipei noastre. Joacă în categoria cadeți și totodată joacă și la o categorie superioară, în echipa de tineri.

În cazul performanțelor lui, din ziua în care a sosit, zilnic suntem foarte mulțumiți de randamentul lui la antrenamente. În plus, el are niște calități foarte importante în acest sport, precum și o tehnică și o tactică individuală ce fac ca pentru clubul nostru să fie un jucător de mare interes pentru noi în viitor. Dorim să investim în el ca în viitorul apropiat să devină jucător din prima echipă, echipa absolută”. Albert Plaza, Director Tehnic al secției de polo pe apă în cadrul Club Natació Barcelona „Marc Angelescu este pentru noi toți cei de la Colegiul Național „Gheorghe Lazăr” un model. El a devenit un model la scurt timp după ce a intrat în clasa a V-a în urma unui examen extrem de greu. Am văzut cum un copil la o vârstă atât de mică poate să facă eforturi extraordinar de mari pentru a-și atinge idealul, iar idealul lui era să fie în echipa națională de polo, mai bine zis idealul lui era sportul în sine, nu neapărat performanța.

Marc este un elev model pentru modul cum s-a lăsat purtat de pasiune si nimic nu l-a învins. Se trezea dimineața la ora 4-5, pentru că avea antrenamente, după care trebuia să fie la școală, unde venea mereu cu lecțiile învățate, cu temele făcute și avea un comportament exemplar. De aceea toți îl iubim pe Marc Angelescu, toți profesorii îl apreciem și îi dorim din suflet să aibă mult succes mai departe, pentru că face bine ceea ce face”. În încheiere doresc să mulțumesc pentru facilitarea documentării doamnei Cerasela Angelescu, mama lui Marc Angelescu.

Iuliana Foltea

Contents